钦定古今图书集成/理学汇编/学行典/第172卷 > 刘观
## 钦定古今图书集成/理学汇编/学行典/第172卷 > 刘观

按《明外史刘观传》：“观字崇观，吉水人。正统四年成进
士。方年少，忽引疾告归。寻丁内艰，服除，终不出，杜门
读书，求圣贤之学。四方来问道者，坐席常不给。县令
刘成为筑书院于虎丘山，名曰‘养中，四壁皆书先儒
语录，又大书诚明敬义四箴，以示学者。平居饭脱粟，
服澣布，翛然自得。每日端坐一室，毋懈容。或劝之仕’”，
不应。又作勤、俭、恭、恕四箴，以教其家。取吕氏《乡约》表
著之，以教其乡。冠、婚、丧祭，悉如朱子《家礼》。族有孤嫠
不能自存者，周之，使全其节。殁于所居之卧庐。学者
称卧庐先生。或请著述，曰：“朱子及吴文正之言，尊信
之足矣，复何言！”吴与弼，其邻郡人也，极推重之。